7.2.2023
MT
Il-Ġurnal Uffiċjali tal-Unjoni Ewropea
C 47/135 L-Erbgħa 6 ta’ Lulju 2022
Il-bini mill-ġdid ta' multilateraliżmu minqux fil-valuri fundamentali tal-UE
1.
Jilqa' l-komunikazzjoni konġunta mill-Kummissjoni u mill-Viċi President tal-Kummissjoni / Rappreżentant Għoli tal-Unjoni għall-Affarijiet Barranin lill-Parlament u lill-Kunsill dwar it-tisħiħ tal-kontribut tal-UE għall-multilateraliżmu bbażat fuq ir-regoli; iqis li din il-komunikazzjoni tikkontribwixxi b'mod dirett ħafna u tkompli tavvanza r-riflessjoni dwar id-direzzjoni tal-politika barranija tal-UE mil-lat tal-impenn importanti tagħha, iżda aktar ġenerali, favur multilateraliżmu effettiv kif iddefinit fl-istrateġija Ewropea ta' sigurtà tal-2003 għat-twettiq tal-ħtieġa li jiġu kkombinati l-valur u l-objettiv ta' multilateraliżmu effettiv ma' prammatiżmu bbażat fuq il-prinċipji u l-ħtieġa li jiġu promossi u ppreservati l-interessi u l-valuri tal-UE, kif stabbilit fl-istrateġija globali għall-politika estera u ta' sigurtà tal-UE tal-2016; ifakkar li l-aħjar strateġija għad-difiża tal-multilateraliżmu hija li dan jerġa' jinbena u jsir aktar rilevanti, reżiljenti u effettiv;
2.
Jappoġġja d-dikjarazzjoni tal-komunikazzjoni konġunta li “l-Kunsill jeħtieġlu juża d-dispożizzjonijiet li jagħtu lok għal astensjoni kostruttiva u għall-adozzjoni tad-deċiżjonijiet permezz ta' votazzjoni b'maġġoranza kwalifikata fl-ambitu tal-Politika Estera u ta' Sigurtà Komuni”; jisħaq fuq il-ħtieġa li l-votazzjoni b'maġġoranza kwalifikata fi kwistjonijiet ta' politika barranija tiġi ankrata f'bidliet futuri li jsiru fit-trattati tal-UE, peress li dan jippermetti lill-UE ssir attur globali aktar effettiv;
3.
Jaqbel mal-Kummissjoni u mal-Viċi President / Rappreżentant Għoli tal-Unjoni għall-Affarijiet Barranin u l-Politika ta' Sigurtà dwar il-ħtieġa li l-UE tkun aktar assertiva hija u ssegwi l-interessi tagħha u tavvanza l-valuri universali li fuqhom hija bbażata u, għalhekk, jaqbel dwar il-ħtieġa li l-UE tiddefendi u ssaħħaħ il-multilateraliżmu u l-ordni bbażati fuq ir-regoli bħala mezz biex jiġu żgurati kundizzjonijiet ekwivalenti għall-komunità internazzjonali, tipprovdi pjattaforma għal djalogu politiku inklużiv, kooperazzjoni u konverġenza u tikseb reazzjonijiet ta' politika appoġġjati mill-komunità internazzjonali inġenerali u li jistgħu verament iwasslu għar-riżultati mixtieqa;
4.
Jenfasizza li huwa ta' importanza suprema li l-UE ssaħħaħ l-azzjoni esterna u s-sett ta' għodod tad-diplomazija tagħha bl-istrumenti awtonomi tagħha stess, filwaqt li żżid il-kapaċità tagħha li tkun attur globali u “titkellem b'vuċi waħda” sabiex tiddefendi aħjar il-multilateraliżmu, u dan għandu jinkludi l-ħolqien ta' Akkademja Diplomatika Ewropea kif mitlub reċentement mill-Parlament; itenni t-talba tiegħu li l-“Bauhaus Ewropea l-Ġdida” tiġi inkluża bħala strument ġdid fis-sett ta' għodod tal-azzjoni esterna tal-UE u bħala għodda diplomatika kulturali u pubblika utli, li hija fundamentali għall-promozzjoni tal-ordni multilaterali bbażat fuq il-valuri u t-tisħiħ ta' sħubijiet internazzjonali;
5.
Jindika l-ħila tal-UE li tfassal standards regolatorji effiċjenti u inklużivi ħafna għas-suq uniku tagħha u huwa tal-fehma li l-UE għandha tfittex ukoll li tippromwovi tali standards fil-qafas tal-azzjoni esterna tagħha bħala paradigma u kontribut għad-diskussjoni dwar standards regolatorji globali effettivi; ifakkar fl-Artikolu 24 tat-Trattat dwar l-Unjoni Ewropea (TUE), li jgħid li “l-Istati Membri għandhom isostnu l-politika esterna u ta' sigurtà tal-Unjoni attivament u mingħajr riżerva fi spirtu ta' lealtà u solidarjetà reċiproka” u li “għandhom joqgħodu lura minn kull azzjoni li tkun kontra l-interessi tal-Unjoni jew li x'aktarx tagħmel ħsara għall-effettività tagħha bħala forza b'koeżjoni fir-relazzjonijiet internazzjonali”; jinsab imħasseb dwar l-attivitajiet ta' xi Stati Membri, bħat-twettiq ta' inizjattivi diplomatiċi bilaterali ma' pajjiżi terzi, li jistgħu jmorru kontra d-dispożizzjonijiet tal-Artikolu 24 TUE;
6.
Jemmen li l-UE jeħtiġilha tkompli taġixxi bħala difensur sod u ewlieni tal-multilateraliżmu fid-dinja u tevita azzjonijiet li jikkompromettu dawn l-objettivi; jikkonkludi, madankollu, li l-UE jeħtiġilha tirrispondi għall-forzi globali, bħaż-żieda fil-frammentazzjoni, l-użu tal-kummerċ u tal-protezzjoniżmu bħala armi, sabiex tippreserva l-vantaġġi kompetittivi tagħha;
7.
Huwa tal-fehma li l-UE għandha tuża l-isforzi tagħha biex issib soluzzjonijiet għal problemi globali, bħat-tibdil fil-klima, jew biex tippromwovi l-istabbiltà u l-paċi, bħala punt ta' dħul għal relazzjonijiet diplomatiċi usa' ma' pajjiżi terzi li magħhom id-djalogu u l-kooperazzjoni dwar punti oħra ta' politika mhux dejjem ikunu immedjatament fattibbli;
8.
Jistieden lill-UE ssir aktar assertiva u strateġika fl-indirizzar tat-theddid globali dejjem jiżdied; jissottolinja li fil-kuntest ta' xenarju ġeopolitiku li qed jinbidel malajr, id-dinja tinsab f'salib it-toroq u l-istituzzjonijiet multilaterali jinsabu fil-periklu li jiġu ddominati minn reġimi nondemokratiċi; jappella għal impenn b'saħħtu, ibbażat fuq l-azzjoni, għall-protezzjoni tad-demokrazija u tad-drittijiet fundamentali f'fora multilaterali;